"वो संझा जब मोर पानी बोहाय ला धरिस, मोला भारी दरद होवत रहिस. बीते तीन दिन ले बरफ गिरत रहय. जब घलो अइसने होथे अऊ कतको दिन तक ले सुरुज के अंजोर घलो नई रहय, त हमर सोलर पैनल चारज नई हवय." 22 बछर के शमीना बेगम जम्मू-कश्मीर के बांदीपुर जिला के वज़ीरिथल गांव मं अपन दूसर लइका के जनम के बखत ला गोठियावत रहिस. एक ठन अइसने गांव जिहां सुरुज बनेच बखत तक ले घाम नई करे, धन बेरा के बेरा मं घाम नई परे - इहाँ के लोगन मन बिजली सेती सिरिफ सौर ऊर्जा ऊपर आसरित हवंय.
शमीना बतावत जाथे, "हमर घर मं अंधियार रहिस फेर माटी तेल के लालटिन सेती. त मोर परोसी ह आइस अपन लालटिन धरके. पांच ठन के अंजोर ले घर जगमगा गे जिहां मोर दाई ह कइसने करके रशीदा के जनम मं मोर मदद करिस." ये ह अप्रेल 20 22 के एक रात रहिस.
वज़ीरीथल बदुगाम ग्राम पंचइत के सबले सुंदर गांव मन ले एक ठन आय. श्रीनगर ले गाड़ी मं 10 घंटे चले, जऊन मं राजदान दर्रा ले गुरेज घाटी होवत साढ़े चार घंटा के सड़क ले उतर के, आधा दर्जन चेक-पोस्ट ले गुजरत अऊ आखिर मं 10 मिनट रेंगत जाय सामिल हवय, शमीना के घर तक हबरे जरूरी आय. इहीच अकेल्ला रद्दा आय.
नियंत्रण रेखा ले कुछेक कोस दूरिहा गुरेज घाटी के ये गांव मं दू कोरी चार परिवार मन के घर देवदार के लकरी ले बने हवंय, अऊ भीतरी ला गरम रखे सेती माटी ले लिपाय हवंय. जुन्ना याक के सींग, कभू असली, कभू हरियर रंग ले रंगाय लकरी ले बने, इहां के घर के माई फेरका ला सुंदराय रहिथें. करीबन सब्बो झरोखा सरहद के दूसर डहर देखे के लइक सुंदर जगा कोती खुलथें.
शमीना अपन घर के बहिर लकरी के ढेरी ऊपर अपन दू लइका - दू बछर के फरहाज़ अऊ चार महिना के रशीदा (बदले नांव) के संग बइठे हवय - संझा , सुरुज के आखिरी अंजोर मं बुड़े हवय. वो ह कहिथे, "मोर दाई मोर जइसने नवा महतारी मन ला हरेक दिन नव जन्मे लइका संग घाम मं बिहनिया अऊ संझा बइठे ला कहिथे." अभी घलो अगस्त हवय. बरफ अभी तक ले घाटी ला अपन रहे के जगा बनाय नई ये. फेर अभू घलो बदरी छाय हवय, कभू-कभू पानी बरसथे, अऊ बिन सुरुज, बिन बिजली के दिन होथे.
शमीना के 25 बछर के घरवाला गुलाम मूसा खान रोजी मजूर आय. वो ह अक्सर जड़कल्ला मं ठलहा रहिथे. समीना कहिथे, "जब हमन इहां वजीरीथल मं रहिथन, त वो ह बडुगाम के तीर अऊ कभू-कभू बांदीपोरा सहर मं बूता करथे. वो ह अधिकतर सड़क बनाय के बूता ला करते, फेर कभू-कभू वो ला इमारत बने वाले जगा मन मं घलो काम मिल जाथे. काम मिले ले वो ह रोज के करीबन 500 रूपिया कमा लेथे. फेर महिना मं अऊसत पांच धन छे दिन बरसात सेती घर मं रहे ला परथे." वो ह कहिथे, बूता काम ला देख के गुलाम मूसा ह महिना मं करीबन 10,000 रूपिया कमा लेथे.
वो ह कहिथे, "फेर जब हमन गांदरबल जाथन, तो वो ह ऑटो चलाथे. वो ह भाड़ा मं लेथे अऊ येला श्रीनगर मं चलाथे, जिहां जाड़ मं सैलानी मन आथें.एकर ले कमोबेस ओतकेच कमई हो जाथे (10,000 रूपिया महिना), फेर हमन ऊहां कुछु घलो बचाय नई सकन." गांदरबल मं आय-जाय के सुभीता वजीरीथल के मुकाबला मं बढ़िया हवंय.
शमीना कहिथे, "हमर लइका मन उहिंचे (गांदरबल मं) रहे ला चाहथें. उहां वो मन ला किसिम किसिम के खाय ला मिलथे. बिजली के कऊनो दिक्कत नई ये. फेर हमन ला उहाँ भाड़ा देय ला परथे. इहाँ हमन (वजीरीथल) जतक दिन रहिथन, बचत करत रहिथन." गांदरबल मं वो मन किराना समान मं जियादा खरचा करथें, जेकर ले खरचा बाढ़ जाथे. वज़ीरीथल मं कम से कम घर के बारी ले साग-भाजी के बेवस्था हो जावय. अऊ जिहां रहिथे वो घर खुदेच के आय. गांदरबल के घर के भाड़ा महिना के 3,000 ले 3,500 रूपिया दे ला परथे.
शमीना ह पारी ला बताथे, "ये तय आय के हमर इहां के जतक बड़े घर हवय, ओतके बड़े नई ये, फेर अस्पताल बढ़िया हवंय अऊ सड़क घलो भारी बढ़िया हवंय. उहाँ सब्बो कुछु मिल जाथे फेर दाम दे के. फेर आखिर मं ये हमर घर नई होवय." ये ह तऊन खरचा सेती रहिस, जेन ह शमीना ले पहिली गरभ के आखिरी तीन महिना के बखत, देश भर मं होय तालाबंदी के मंझा मं परिवार ला वज़ीरीथल जाय ला मजबूर करे गे रहिस.
वज़ीरीथल मं, दिक्कत न सिरिफ आवत-जावत बिजली के रहिस, फेर गांव अऊ ओकर तीर तखार के सड़क अऊ अस्पताल के कमी घलो हवय. वजीरीथल ले करीबन दू कोस दूरिहा मं एक ठन प्राथमिक स्वास्थ्य केंद्र (पीएचसी) हवय, फेर मेडिकल स्टाफ नई होय सेती जचकी ला घलो करे के काबिल नई ये.
शमीना के कहना हवय के गुरेज सीएचसी तक के सड़क खराब हवय. शमीना कहिथे, "अस्पताल जाय अऊ आय मं कइसनेच करके दू घंटा लाग जाथे." शमीना 2020 मं गरभ बखत अपन ऊपर गुजरे बात ला बताथे. ये एक झिन सफाईकर्मी रहिस जेन ह मोला जचकी मं मदद करिस! जचकी के बखत धन बाद मं एक बेर घलो कऊनो डॉक्टर मोर जाँच करे नई आइस.
गुरेज मं पीएचसी अऊ सीएचसी दूनों ह लंबा बखत ले डॉक्टर मन के, स्त्री रोग विशेषज्ञ अऊ बाल रोग विशेषज्ञ मन समेत अफसर अऊ विशेषज्ञ मन के भारी कमी ले हलाकान हवय. राज के मीडिया मं येकर भारी चर्चा होय हवय. राजा बेगम के कहना आय के पीएचसी मं सिरिफ प्राथमिक इलाज अऊ एक्स-रा के सुविधा हवय. येकर आगू के कऊनो चीज बर, मरीज ला करीबन 11 कोस दुरिहा गुरेज के सीएचसी मं भेजे जाथे.
फेर गुरेज के सीएचसी के हालत भारी भयानक हवय. ब्लाक मेडिकल अधिकारी के रिपोर्ट (सितंबर 2022 मं सोशल मीडिया मं बगरे) मं कहे गे हवय के ब्लाक मं 11 चिकित्स अधिकारी, दांत के तीन डॉक्टर, एक डॉक्टर, एक बाल रोग विशेषज्ञ अऊ एक प्रसूति-स्त्री रोग विशेषज्ञ समेत 3 विशेषज्ञ के पद खाली परे हवंय. ये ह नीति आयोग के स्वास्थ्य सूचकांक रिपोर्ट के उलट हवय जेन मं कहे गे हवय के खाली पद ला भरे मं सुधार होय हवय.
आफरीन जऊन दाई के बात करत हवय वो हा शमीना के महतारी आय. शमीना कहिथे, "मोर पहिली जचकी के बाद मंय तय कर लेय रहंय के अवेईय्या बखत मं मंय घरेच मं लइका ला जनम दिहूँ. अऊ गर ये ह मोर महतारी दाई ले नई होतिस, त मंय अपन दूसर गरभ बखत पानी जाय के बाद बचे नई सकतें. वो ह जचकी दाई आय अऊ वो ह गाँव के कतको माई लोगन मन के मदद करे हवय." शमीना एक झिन डोकरी माइलोगन डहर आरो करथे जेन ह हमन जिहां रहेन उहाँ ले मुस्किल ले 100 मीटर दूरिहा मं अपन कोरा मं एक लिका ला धरे गाना गावत हवय.
जानी कहिथे, गुरेज़ सीएचसी बनेच दूरिहा हवय अऊ ऊहाँ जाय के मतलब आय कम से कम डेढ़ कोस रेंगत जाय डेढ़ कोस के बाद, ऊहां जाय बर गाड़ी मिलथे. तुमन सिरिफ आधा किलोमीटर रेंगे के बाद भाड़ा करके गाड़ी कर सकत हो, फेर ये ह भारी महंगा परही.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
